**Hans-Dieter "Hansi" Flick** (s. 24. helmikuuta 1965) on saksalainen jalkapallovalmentaja ja entinen keskikenttäpelaaja.

Ura
---

Flick aloitti pelaajauransa SV Sandhausenissa, jonka edustusjoukkueessa hän debytoi kaudella 1982/83.  Hän edusti joukkuetta Oberligassa kolme kautta, kunnes liittyi Bayern Münchenin organisaatioon vuonna 1985. Flick edusti Bayernia viiden kauden ajan pelaten 104 ottelua suurseuran paidassa. Hän voitti seuran kanssa neljä Bundesliigan mestaruutta.

Flick siirtyi vuonna 1990 FC Kölniin, jota edusti ammattilaisuransa viimeiset kaudet. Flick joutui lopettamaan ammattilaisuransa vian 28-vuotiaana loukkaantumisten vuoksi. Flick jatkoi jalkapallon parissa amatööriseura Victoria Bammentalissa, jossa toimi valmentajana vuosina 1996–2000.

Neljän Bammental-kauden jälkeen Flickin valmennusura jatkui TSG 1899 Hoffenheimin päävalmentajana. Debyyttikaudellaan Flick johdatti Hoffenheimin Oberliga Baden-Württembergin voittoon ja joukkue nousi Regionalligaan. Hän sai potkut seurasta marraskuussa 2005.

Hoffenheim-pestinsä jälkeen Flick toimi Red Bull Salzburgin apuvalmentajana. Elokuussa 2006 Flickistä tuli Joachim Löwin apuvalmentaja Saksan jalkapallomaajoukkueen valmennustiimiin. Flick toimi Löwin apuvalmentajana kahdeksan vuoden ajan ja oli ensin häviämässä arvokisafinaalia Espanjalle, EM-kilpailuissa 2008 ja myöhemmin voittamassa maailmanmestaruuden Saksalle MM-kilpailuissa 2014. MM-kisojen 2014 jälkeen Flick jätti tehtävänsä apuvalmentajana ja siirtyi Saksan jalkapalloliiton urheilutoimenjohtajaksi. Flick erosi tehtävästään tammikuussa 2017.

Kesällä 2017 Flick palasi TSG 1899 Hoffenheimin organisaatioon johtotehtäviin. Yhteistyö päättyi kuitenkin Flickin irtisanomiseen jo helmikuussa 2018.

Kesällä 2019 Flick palasi valmennustehtäviin, kun hänestä tuli Bayern Münchenin apulaisvalmentaja. Niko Kovačin saatua potkut päävalmentajan tehtävistä marraskuun alussa 2019 nousi Flick väliaikaisesti seuran päävalmentajaksi. Flickin johdolla Bayern voitti Olympiakosin Mestarien liigassa 2–0 ja Borussia Dortmundin Bundesliigassa 4–0. Voittojen jälkeen seurajohto ilmoitti Flickin jatkavan "toistaiseksi" seuran päävalmentajana. Flickin johdolla Bayern hävisi vain kaksi Bundesliiga-ottelua ennen kuin covid-19-viruksen leviäminen keskeytti sarjan maaliskuun alussa. Kauden jatkuttua uudelleen Bayern jatkoi voittokulkuaan ja varmisti Flickin johdolla mestaruuden kaksi kierrosta ennen sarjan päättymistä. Flickin debyyttikausi Bayernissa huipentui Mestarien liigassa, jossa joukkue jyräsi voitosta voittoon. Loppuottelussa Bayern kaatoi Paris Saint-Germainin 1–0. Näin Bayernista tuli ensimmäinen joukkue, joka voitti kaikki Mestarien liigan ottelunsa.

Kaudella 2020/21 Flick luotsasi Bayernin jälleen Saksan mestariksi. Joukkue voitti pokaalit myös Saksan supercupissa, UEFA Super Cupissa ja FIFA Club World Cupissa. Mestarien liigassa Flickin yritys puolustaa mestaruutta kariutui kuitenkin puolivälierissä, kun PSG otti edelliskauden finaalivastustajastaan revanssin edeten jatkoon vierasmaalisäännön turvin. Toukokuussa 2021 vahvistettiin, että Flick korvaa Joachim Löwin Saksan maajoukkueen päävalmentajana kesän EM-lopputurnauksen jälkeen. Flickin johdolla Saksa jäi MM-kisoissa 2022 alkulohkoon toista kertaa peräkkäin. Joukkue voitti vain Costa Rican. Kisapettymyksestä ja kasvaneesta kritiikistä huolimatta Flick sai jatkaa tehtävässään Saksassa pelattaviin EM-kisoihin 2024 ulottuvalla sopimuksella. Valmistavissa maaotteluissa Flick ei kuitenkaan saanut Saksan peliä kulkemaan. Lopulta tappio Japanille, joka oli jo viides kymmenestä viimeisimmästä ottelusta, johti Flickin potkuihin syyskuussa 2023. Hänestä tuli ensimmäinen kesken sopimuskautensa potkut saanut päävalmentaja.

Saavutukset
-----------

### Pelaajana

* Saksan mestaruus (4): 1986, 1987, 1989, 1990
* Saksan cup: 1986

### Päävalmentajana

* Saksan mestaruus (2): 2020, 2021
* Saksan cup: 2020
* Saksan supercup: 2020
* Mestarien liiga: 2020
* UEFA Super Cup: 2020
* |FIFA Club World Cup: 2020
* Oberliga Baden-Württemberg: 2001
* Vuoden jalkapallovalmentaja Saksassa: 2020

### Apuvalmentajana

* MM-kulta: 2014
* EM-hopeaa: 2008

Lähteet
-------

1. ↑  Kaderübersicht SV Sandhausen von 1978 - 2005 (Arkistoitu – Internet Archive) Carpe Diem Sandhausen. Viitattu 24.6.2019. (saksaksi)
2. 1 2  Hans-Dieter Flick Transfermarkt. Viitattu 24.6.2019. (saksaksi)
3. ↑  Jogis Double news.de. Viitattu 24.6.2019. (saksaksi)
4. ↑  Flick bis Gisdol – Hoffenheims Trainer seit 2000 Welt.de. Viitattu 24.6.2019. (saksaksi)
5. ↑  Flick wird Löw-Assistent Spiegel Online. Viitattu 24.6.2019. (saksaksi)
6. ↑  DFB-Sportdirektor Hansi Flick tritt zurück Welt.de. Viitattu 24.6.2019. (saksaksi)
7. ↑  Darum geht Flick zu Hoffenheim Sport1.de. Viitattu 24.6.2019. (saksaksi)
8. ↑  Hoffenheim und Flick trennen sich Kicker. Viitattu 24.6.2019. (saksaksi)
9. ↑  Alles klar: Hansi Flick zurück zum FC Bayern Kicker. Viitattu 24.6.2019. (saksaksi)
10. ↑  Official: Niko Kovac sacked as Bayern Munich head coach|
11. ↑  Hansi Flick bleibt Trainer des FC Bayern
12. ↑  FC Bayern feiert achte Meisterschaft in Serie - SCP steigt ab Kicker. Viitattu 17.6.2020. (saksaksi)
13. ↑  Bayern Munich overcame Paris St-Germain in a tightly contested Champions League final in Lisbon to claim the crown for the sixth time
14. ↑  Paris 0-1 Bayern: Holders knocked out on away goals
15. ↑  Hansi Flick wird neuer Bundestrainer
16. ↑  "Miten noloa!" – Saksassa lyödään katastrofi­maajoukkuetta olan takaa
17. ↑  MM-floppi Saksan päävalmentaja jatkaa tehtävässään kohti kotikisoja
18. ↑  Hansi Flick ulos – historian ensimmäiset potkut Saksan jalkapallomaajoukkueen päävalmentajalle


|  |  |  |
| --- | --- | --- |
| Edeltäjä:**Jürgen Klopp** | **Mestarien liigan voittanut valmentaja**2020 | Seuraaja:**Thomas Tuchel** |

|  |  |  |
| --- | --- | --- |
| Edeltäjä:**Alfred Schön** | **TSG 1899 Hoffenheimin päävalmentaja**2000–11/2005 | Seuraaja:**Lorenz-Günther Köstner** |

|  |  |  |
| --- | --- | --- |
| Edeltäjä:**Niko Kovač** | **Bayern Münchenin päävalmentaja**11/2019–2021 | Seuraaja:**Julian Nagelsmann** |

SaksaSaksan jalkapallomaajoukkueen päävalmentajat
Nerz (1923–36) • Herberger (1936–64) • Schön (1964–78) • Derwall (1978–84) • Beckenbauer (1984–90)   
 Vogts (1990–98) • Ribbeck (1998–2000) • Völler (2000–04) • Klinsmann (2004–06)   
 Löw (2006–2021) • Flick (2021–2023) • Nagelsmann (2023–) 



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Puola

 |

 |